REJDOVÁ. V Rejdovej rastie krásna 118 rokov stará hruška. Ondrej Kračún podporený miestnou komunitou ju prihlásil do súťaže Strom roka.
Rázovitá dedinka Rejdová je známa hlavne folklórom, Gemerským folklórnym festivalom a krásnym prostredím.
Práve história a príroda boli inšpiráciou pre Ondreja Kračúna, aby inicioval zaujímavú akciu.
Prihlásiť do súťaže Strom roka 118-ročnú hrušku, ktorá spolu s viac ako storočnou čerešňou rastie na záhrade Ján Kubaského Pavlíka.
"Nadácia Ekopolis vyhlasuje každoročne súťaž Strom roka. V tomto roku som sa rozhodol, že spolu s miestnou komunitou prihlásim aj túto hrušku, ktorú som poznal už ako malý chlapec. Má 118 rokov a bola vysadená majiteľmi záhrady. Pripomína mi moje detstvo. Je to hruška, okolo ktorej som stále chodieval na neďalekú parcelu mojich rodičov a vždy som si, keďže mám rád ovocie, odbehol a zbieral popadané hrušky. Veľmi ma to potešilo, aj to, že ma majitelia za to nekárali," uviedol Ondrej Kračún.
"Dúfam, že hruška bude rásť aj naďalej a nájde si mnohých priaznivcov, ktorí majú záujem o životné prostredie."
Ďalších sto rokov
Podporu, samozrejme, našli páni Kračún a Kubaský u samosprávy. Spoločne s folklórnou skupinou Hôra pripravili pri hruške stretnutie.
Zaspievali si, zatancovali, povedali pár slov.
"Dva krásne stromy, hruška a čerešňa, boli posadené pred vyše sto rokmi a zažili toho naozaj veľmi veľa. Pamätajú si mnohé z histórie našej obce, ale i rodiny, ktorá ich zasadila. To, že sú v takej dobrej kondícii je určite aj vďaka tomu, že sa majitelia záhrady o ne veľmi dobre starajú," povedala starostka Rejdovej Slávka Krišťáková.
"No a naša história hovorí o tom, že tieto dva stromy slúžili v minulosti ako útočisko pred slnkom pre miestnych Cigánov, ktorí tu neďaleko v časti zvanej "Jamy" vyrábali hlinené vaľky. Tie sa používali na stavbu rodinných domov. Tu si zajedli, ochladili sa v tieni stromov. Stromy symbolizujú niečo také, že by sme sa mali zamyslieť nad tým, že o prírodu sa treba starať, zachovať ju aj pre ďalšie generácie. My sme sa ku stromom symbolicky prihovorili piesňami a tancami. Chcela by som im zaželať, aby tu stáli minimálne ďalších sto rokov, aby krásne kvitli na jar, prinášali lahodu pre oko nielen našim občanom, ale i návštevníkom obce. A domácim, aby prinášali hojnú a dobrú úrodu."
Nápad prihlásiť hrušku do súťaže Strom roka starostku Rejdovej potešil.